钦定古今图书集成/历象汇编/庶征典/第131卷 > 王充论衡 > 《观浙江涨》〈浙水今在郧阳见水经注非浙江也〉元·好问
## 钦定古今图书集成/历象汇编/庶征典/第131卷 > 王充论衡 > 《观浙江涨》〈浙水今在郧阳见水经注非浙江也〉元·好问

“一旱千里赤，一雨垣屋败。”浙故以江名，暴与众壑会。
初惊沙石卷，稍觉川谷隘。雷风入先驱，大块供一噫。
千帆鼓前浪，万马接后派。崩崖不暇顾，拔木无留碍。
凭陵如藉势，洄洑各有态。平分乍舒徐，怒触忽碎坏。
云蒸楚树杪，雪映商岭背。仿佛千丈潮，恍与海门对。
佽飞𩰚蛟鳄，燃犀出鳞介。阳侯富阴族，万首露光怪。
翠蕤淡偃蹇，钲鼓乱𥔀磕。永怀疏凿力，重叹神禹大。
乾坤海为壑，未碍变横溃。纳污非无处，流恶聊自快。
投诗与龙盟，涤荡烦一再。